**ΠΑΡΑΡΤΗΜΑ Ι**

**Σύστημα πληροφόρησης για την Εσωτερική Αγορά**

**Internal Market Information System (IMI)**

Η Ευρωπαϊκή Ένωση, με σκοπό να διευκολύνει την επαγγελματική δραστηριοποίηση πολιτών της σε άλλα κράτη μέλη, έχει θεσπίσει δύο σχετικές Οδηγίες που αφορούν την αναγνώριση επαγγελματικών προσόντων (Οδηγία 2005/36/ΕΚ) και την παροχή Υπηρεσιών (Οδηγία 2006/123/ΕΚ). Οι διατάξεις των Οδηγιών αυτών μεταφέρθηκαν στην εθνική νομοθεσία με τη θέσπιση του περί Αναγνώρισης των Επαγγελματικών Προσόντων Νόμου του 2008 (Ν. 31(Ι)/2008) και του περί Ελευθερίας Εγκατάστασης Παροχών Υπηρεσιών και της Ελεύθερης Κυκλοφορίας των Υπηρεσιών Νόμου του 2010 (Ν. 76(Ι)/2010).

Στα πλαίσια εφαρμογής των Οδηγιών αυτών, η Ευρωπαϊκή Επιτροπή έχει αναπτύξει ένα ηλεκτρονικό εργαλείο /σύστημα ανταλλαγής πληροφοριών, το Σύστημα πληροφόρησης για την Εσωτερική Αγορά (Internal Market Information System –IMI).

Το σύστημα ΙΜΙ αποσκοπεί στη στήριξη της διοικητικής συνεργασίας και στην απλοποίηση των διαδικασιών που απαιτούνται για την δραστηριοποίηση επαγγελματιών και παροχών υπηρεσιών σε άλλα κράτη μέλη της Ευρωπαϊκής Ένωσης και της Ευρωπαϊκής Ζώνης Ελευθέρων Συναλλαγών (Ε.Ζ.Ε.Σ.). Στο σύστημα ΙΜΙ έχουν πρόσβαση μόνο Αρχές που έχουν αρμοδιότητες σχετικές με την αναγνώριση επαγγελματικών προσόντων και την παροχή υπηρεσιών. Το σύστημα παρέχει τη δυνατότητα στις Αρχές αυτές να ανταλλάσσουν πληροφορίες μέσω τυποποιημένων ερωτημάτων, για επαγγελματίες και πάροχους υπηρεσιών που επιθυμούν να δραστηριοποιηθούν σε άλλο κράτος μέλος.

Η Αρμόδια Αρχή ενός κράτους μέλους που δέχεται αιτήματα για εγγραφή στο μητρώο της από επαγγελματίες και πάροχους υπηρεσιών που είναι εγγεγραμμένοι σε αντίστοιχες Αρχές κρατών μελών, μπορεί μέσω του συστήματος να εντοπίσει τις αντίστοιχες Αρχές και, μέσω των τυποποιημένων ερωτημάτων που παρέχει το σύστημα, να συλλέξει πληροφορίες που αφορούν τους αιτητές, οι οποίες είναι σχετικές με το αντικείμενο των αιτήσεων τους.

Το σύστημα ΙΜΙ περιλαμβάνει, μεταξύ άλλων, «μηχανισμό προειδοποίησης » που παρέχει στις αρμόδιες αρχές τη δυνατότητα να ενημερώνουν τις αρχές άλλων κρατών μελών για κάθε δραστηριότητα παροχής υπηρεσιών που θα μπορούσε να προκαλέσει σημαντική βλάβη στην υγεία ή την ασφάλεια των προσώπων ή στο περιβάλλον.

Οι Συντονιστές του Συστήματος ΙΜΙ ενδέχεται επίσης να ενεργήσουν ως Αρμόδιες Αρχές και ως τέτοιες μπορούν να στείλουν ή να λάβουν αιτήματα πληροφόρησης. Επιπρόσθετα, ο Συντονιστής ο οποίος αποτελεί τη «Θυρίδα Εισερχόμενων Προειδοποιήσεων» καθώς και οι Συντονιστές Προειδοποιήσεων, μπορούν να ενημερώνουν τις αρχές άλλων κρατών μελών για δραστηριότητα παροχής υπηρεσιών που θα μπορούσε να προκαλέσει σημαντική βλάβη στην υγεία ή την ασφάλεια των προσώπων ή στο περιβάλλον μέσω του «μηχανισμού προειδοποιήσης».

Για περισσότερες πληροφορίες σχετικά με τη λειτουργία του ΙΜΙ μπορείτε να επισκεφθείτε την ιστοσελίδα : <http://ec.europa.eu/imi-net> ή να συνδεθείτε μέσω της ιστοσελίδας του Υπουργείου Εμπορίου,Βιομηχανίας και Τουρισμού: <http://www.mcit.gov.cy>.